**Mika Juhani Salo** (s. 30. marraskuuta 1966 Helsinki) on suomalainen autourheilija ja entinen Formula 1 -kuljettaja. Salo osallistui F1-urallaan yhteensä 111 kilpailuun kausien 1994 ja 2002 välillä. Hänen F1-uransa huippuhetkiin kuului Michael Schumacherin korvaaminen Ferrarilla kesken kauden 1999. Kyseisellä F1-kaudella hän saavutti kaksi palkintosijaa, jotka myös jäivät hänen uransa viimeisiksi. 

F1:n jälkeen Salo on kilpaillut CART:ssa ja American Le Mans Series -sarjassa. Lisäksi hän on osallistunut kuudesti Le Mansin 24 tunnin ajoihin, joissa hänen autokuntansa ajoi GT2-luokan voittoon vuosina 2008 ja 2009.

Uran alku
---------

Salo aloitti uransa karting-radoilla ja voitti neljä Suomen mestaruutta. Sen jälkeen hänen uransa jatkui Formula Fordeissa, joissa Salo hallitsi SM-, PM- ja EM-sarjoja voittaen kaikki kolme mestaruutta vuonna 1988. Vuosina 1989 ja 1990 hän ajoi Britannian Formula 3 -sarjaa. Vuoden 1990 F3-kautta Salo hallitsi yhdessä Mika Häkkisen kanssa. Salo voitti kuusi osakilpailua ja Häkkinen mestaruuden, minkä takia sarjasta puhuttiin Mika–Mika-sarjana. Kauden lopussa Salo ajoi Macaon Grand Prix'ssa toiseksi Michael Schumacherin vietyä voiton. Mika Salo sijoittui Formula 3-luokan Englannin mestaruussarjassa toiseksi.

Vuonna 1990 Salo jäi kiinni rattijuopumuksesta Lontoossa. Englantilainen autourheilujärjestö RAC peruutti Salon kilpailuluvan 12 kuukaudeksi, kun taas Autourheilun Kansallinen Keskusliitto päätti, että hän saa pitää suomalaisen ajolisenssinsä.

Seuraavana vuonna ajoi Japanin Formula 3000-luokassa, jota kutsutaan "formula 1:n pikkuveliluokaksi". Salo olisi halunnut ajaa F3000-luokan Euroopan sarjan, muttei saanut mielestään riittävästi rahaa kokoon. "Euroopan sarjan ajaminen olisi maksanut 200 000-500 000 puntaa (noin 1,4-3,5 miljoonaa markkaa). Minulla oli Euroopasta hankittua rahaa koossa yli 200 000 puntaa ja olisin voinut ajaa sarjan (10 osakilpailua) juuri ja juuri läpi. Mutta minusta oli turha lähteä räpiköimään Eurooppaan. Sain Japanissa läpi kaikki vaatimukseni", Salo kommentoi Helsingin Sanomille. Japanissa Salolle maksettiin siitä, että hän ajoi AD Racing-tallin ainoaa autoa. Salon kanssa samaan aikaan Japanissa ajoi myös Johnny Herbert.

Formula 1 -ura
--------------

### F1-uran ensimmäiset vuodet

Salo ajamassa Nokian sponsoroimaa Tyrrelliä vuonna 1995.
Loppukaudesta 1994 Salon haave täyttyi, kun hän pääsi ajamaan Formula 1:ssä Lotus-tallin autolla. Lotus oli aiemmin ajautunut vakaviin rahoitusongelmiin ja selvitystilaan, ja muun muassa henkilöstön palkkoja oli maksamatta. Salo onnistui keräämään tukijoiltaan kokoon useita miljoonia jenejä. Salo sijoittui ensimmäisessä kilpailussaan Japanin GP:ssä kymmenenneksi ja kauden viimeisessä kilpailussa Australiassa hän keskeytti. Nämä olivat samalla Lotuksen viimeiset osakilpailut.

Kausina 1995–1997 Salo kilpaili Tyrrell-tallin heikolla kalustolla ja sai kerättyä yhteensä 12 pistettä. Kausi 1996 oli Tyrrell-kausista Salon paras. Kauden 1998 Salo ajoi Arrows-tallissa, jossa hän parhaimmillaan taisteli palkintokorokesijoituksesta Monacon GP:ssä Eddie Irvinen kanssa, mutta sijoittui lopulta neljänneksi, joka oli siihen astisista kilpailuista Salon paras.

### Tuuraajana BAR:lla ja Ferrarilla

Mika Salo tuurasi Michael Schumacheria Ferrarilla kuudessa kilpailussa vuonna 1999.
Kaudelle 1999 Salo jäi ilman tallipaikkaa Arrowsin purettua yllättäen hänen sopimuksensa. Salo pääsi kuitenkin ajamaan San Marinon, Espanjan sekä Monacon kilpailuissa tulokastalli BAR:n kalustolla, kun Ricardo Zonta oli loukkaantuneena. Espanjassa hän sai kunnian olla ensimmäinen kuljettaja, joka toi BAR-tallin auton maaliin saakka (8. sija).

Kolmen kisan pestin jälkeen Salo jäi jälleen ilman F1-töitä, kunnes kauden kahdeksannen kilpailun jälkeen Ferrari palkkasi hänet loukkaantuneen Michael Schumacherin tuuraajaksi. Schumacher oli loukkaantunut Britannian GP:ssä, ja Ferrari päätti palkata tuuraajaksi BAR-tallissa hyvää työtä tehneen Salon. Tämä oli ensimmäinen kerta, kun Salo pääsi ajamaan huippukalustolla Formula 1 -sarjassa. Hänen tehtävänään oli toimia mestaruudesta taistelleen Eddie Irvinen tukena.

Salo ajoi Ferrarilla yhteensä kuusi osakilpailua, kohokohtanaan Saksan GP, jossa hän sijoittui toiseksi. Hän oli sijoittunut aika-ajoissa neljänneksi ja nousi lähdössä toiseksi Mika Häkkisen perään. Ajettuaan Häkkistä nopeampia kierrosaikoja, eron kavennuttua ja lopulta Häkkisen keskeytettyä Salo johti kilpailua, mutta joutui päästämään tallimääräyksellä toisena ajaneen Eddie Irvinen edelleen. Kilpailun jälkeen Irvine kuitenkin luovutti kiitollisuudesta ykköspalkintonsa voittotaistelun suosiolla luovuttaneelle Salolle. Salo nousi palkintokorokkeelle vielä Italian GP:ssä, jossa hän sijoittui kolmanneksi. Muissa kilpailuissa hän jäi ilman pisteitä ja saavutetut palkintosijat jäivät Salon F1-uran ainoiksi.

### Viimeiset vuodet F1:ssä

Kaudelle 2000 Salo siirtyi Sauber-talliin. Hän sijoittui parhaimmillaan Monacon ja Saksan GP:eissä viidenneksi. Lisäksi Salo oli kahdesti kuudes, keräsi yhteensä kuusi MM-pistettä ja peittosi näin pisteittä jääneen tallikaverinsa Pedro Dinizin..

Vuodeksi 2001 Salo päätti ottaa vastaan haasteen ja siirtyi testaamaan uuden, lähes tyhjältä pohjalta aloittaneen Toyotan F1 -tallin autoa. Vuoden testaamisen jälkeen Toyota aloitti kilpailemaan kaudella 2002. Salo nappasi uudelle tallille heti ensimmäisessä kilpailussa Australiassa yhden pisteen sijoittumalla kuudenneksi, ja hän toisti tämän sijoituksen myös kauden kolmannessa kilpailussa Brasilian GP:ssä. Vaikka jatkossa aika-ajoissa tulikin hyviä sijoituksia, kausi oli suuriin odotuksiin nähden pettymys Salolle. Kauden alun kaksi pistettä jäivät hänen ainoikseen, eikä Toyota jatkanut tiimiä kritisoineen Salon sopimusta, mikä johti hänen F1-uransa päättymiseen.

F1-uran jälkeinen aika
----------------------

F1-uran jälkeen Salo on ajanut muun muassa CART-sarjassa kaudella 2003. Hän osallistui neljään kilpailuun ja ajoi toisessa kilpailussa palkintosijalle kolmanneksi. Hänestä tuli ensimmäinen CART-sarjassa palkinnoille yltänyt suomalainen. 

Salo on myös osallistunut Audilla kestävyyskilpailuihin Sebringin 12 tunnin ajoissa ja Le Mansin 24 tunnin ajoissa. Kaudella 2004 Salo ajoi FIA GT -sarjaa Ferrari F430 -autolla. Hän ajoi American Le Mans Series -sarjassa Ferrarilla kauden 2009 loppuun ja voitti GT2-luokan mestaruuden kaudella 2007 yhdessä ajoparinsa Jaime Melon kanssa. Vuonna 2008 Salo voitti Jaime Melon ja Gianmaria Brunin kanssa GT2-luokan Le Mansin 24 tunnin ajossa. Vuonna 2009 Salo voitti Le Mansin 24 tunnin ajon GT2-luokassa Melon ja Pierre Kafferin kanssa. Kaudella 2010 Salo kilpaili uudessa FIA GT1 -sarjassa. Vuonna 2014 Salo osallistui uudestaan Le Mansin 24 tunnin kilpailuun venäläisen SMP Racingin LMP2-luokan autolla.

Salo toimi MTV3-kanavan F1-lähetysten kommentaattorina vuodet 2011–2013. 2015 hän palasi kommentoimaan lähetyksiä. Vuodesta 2022 lähtien Salo on Viaplayn F1-lähetysten asiantuntija.

Salo on juontanut Virittäjät-sarjaa yhdessä Tomi Tuomisen kanssa vuodesta 2011 lähtien. Sarjaa esitettiin ensin MTV3 MAX:lla, nykyään se kuuluu Elisa Viihteen ohjelmistoon. Sarjassa Mika koeajaa ja arvostelee harrastajien muokattuja autoja antaen tiukkoja kommentteja esimerkiksi koskien autojen tekniikkaa, sisätiloja ja yleistunnelmaa.

Alahärmässä sijaitseva karting-kilpailukeskus (*Mika Salo Circuit*) on nimetty Salon mukaan. Vuoden 2012 alussa Mika Salo teki sopimuksen Ferrarin kanssa ja on ajanut Kimi Räikkösen kauden 2008 Ferrarilla näytösajon Japanin Suzukassa.

Salo palasi syyskuussa 2020 kilpa-auton rattiin osallistumalla Fujin 24 tunnin kisaan Field Management Racingin -tallissa Porsche Cayman GT4 -autolla. Autokuntaan kuuluu yhteensä kuusi kuljettajaa, joista Salon 18-vuotias poika Max Salo on yksi.

Yksityiselämä
-------------

Mika Salo on kotoisin Martinlaaksosta, Vantaalta. Hänen lapsuudentalonsa sijaitsee osoitteessa Raiviosuonmäki 3. Kadun toisella puolella, Raiviosuonmäki 6:ssa, vietti samanaikaisesti lapsuuttaan toinen suomalainen formulakuljettaja Mika Häkkinen.

Salo avioitui vuonna 1999 japanilaisen Norikon (o.s. Endo, s. 1972) kanssa seurusteltuaan hänen kanssaan kahdeksan vuotta. Heillä on kaksi lasta, Max-niminen poika (s. 2001), joka ajaa myös kilpaa ja tytär Mai (s. 2004). Salot erosivat vuonna 2015, mutta he jättivät yhteisen erohakemuksen Helsingin käräjäoikeuteen vasta maaliskuussa 2022. Salo asuu Tallinnassa Virossa ja hän seurusteli Henna Pihlajan kanssa. Vuoden 2021 alussa Salo ilmoitti heidän eronneen. Syksyllä 2022 Salo kihlautui Annica Lindblomin kanssa, jonka oli tavannut alkuvuodesta 2021. Salo ja Lindblom menivät naimisiin Las Vegasissa 31. elokuuta 2023.

Tilastot
--------

### Formula 1 -tilastot

| Kausi | Talli | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | Pisteet | Sijoitus |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1994 | Lotus | BRA  | PAC  | SMR  | MON  | ESP  | CAN  | FRA  | GBR  | GER  | HUN  | BEL  | ITA  | POR  | EUR  | JPN10 | AUSKesk. |  | 0 | 32. |
| 1995 | Tyrrell | BRA7 | ARGKesk. | SMRKesk. | ESP10 | MONKesk. | CAN7 | FRA15 | GBR8 | GERKesk. | HUNKesk. | BEL8 | ITA5 | POR13 | EUR10 | PAC12 | JPN6 | AUS5 | 5 | 15. |
| 1996 | Tyrrell | AUS6 | BRA5 | ARGKesk. | EURDSQ | SMRKesk. | MON5 | ESPDSQ | CANKesk. | FRA10 | GBR7 | GER9 | HUNKesk. | BEL7 | ITAKesk. | POR11 | JPNKesk. |  | 5 | 13. |
| 1997 | Tyrrell | AUSKesk. | BRA13 | ARG8 | SMR9 | MON5 | ESPKesk. | CANKesk. | FRAKesk. | GBRKesk. | GERKesk. | HUN13 | BEL11 | ITAKesk. | AUTKesk. | LUX10 | JPNKesk. | EUR12 | 2 | 17. |
| 1998 | Arrows | AUSKesk. | BRAKesk. | ARGKesk. | SMR9 | ESPKesk. | MON4 | CANKesk. | FRA13 | GBRKesk. | AUTKesk. | GER14 | HUNKesk. | BELDNS | ITAKesk. | LUX14 | JPNKesk. |  | 3 | 13. |
| 1999 | BAR | AUS  | BRA  | SMR7 | MONKesk. | ESP8 | CAN  | FRA  | GBR  |  |  |  |  |  |  |  |  |  | 10 | 10. |
| Ferrari |  |  |  |  |  |  |  |  | AUS9 | GER2 | HUN12 | BEL7 | ITA3 | EURKesk. | MAL  | JPN  |  |
| 2000 | Sauber | AUSDSQ | BRAWD | SMR6 | GBR8 | ESP7 | EURKesk. | MON5 | CANKesk. | FRA10 | AUT6 | GER5 | HUN10 | BEL9 | ITA7 | USAKesk. | JPN10 | MAL8 | 6 | 11. |
| 2002 | Toyota | AUS6 | MAL12 | BRA6 | SMRKesk. | ESP9 | AUT8 | MONKesk. | CANKesk. | EURKesk. | GBRKesk. | FRAKesk. | GER9 | HUN15 | BEL7 | ITA11 | USA14 | JPN8 | 2 | 17. |

### CART

| Kausi | Talli | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | Sijoitus | Pisteet |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2003 | PK Racing | STP  | MTY  | LBH  | BRH  | LAU  | MIL  | LS  | POR  | CLE  | TOR  | VAN  | ROA  | MDO  | MTL  | DEN14 | MIA3 | MXC5 | SRF11 | FON  | 26 | 16. |

Huomioita
1. ↑  Kilpailu jätettiin ajamatta

### Le Mansin 24 tunnin ajon tulokset

| Vuosi | Talli | Kanssa-kuljettajat | Auto | Luokka | Kierroksia | Sija | Luokansija |
| --- | --- | --- | --- | --- | --- | --- | --- |
| 2003 | Iso-Britannia Audi Sport UKIso-Britannia Arena Motorsport | Saksa Frank BielaIso-Britannia Perry McCarthy | Audi R8 | LMP900 | 28 | Kesk. | Kesk. |
| 2007 | Yhdysvallat Risi Competizione | Iso-Britannia Johnny MowlemBrasilia Jaime Melo | Ferrari F430 GT2 | GT2 | 223 | Kesk. | Kesk. |
| 2008 | Yhdysvallat Risi Competizione | Italia Gianmaria BruniBrasilia Jaime Melo | Ferrari F430 GT2 | GT2 | 326 | 19. | **1.** |
| 2009 | Yhdysvallat Risi Competizione | Brasilia Jaime MeloSaksa Pierre Kaffer | Ferrari F430 GT2 | GT2 | 329 | 18. | **1.** |
| 2010 | Italia AF Corse | Argentiina Luís Pérez CompancArgentiina Matías Russo | Ferrari F430 GT2 | GT2 | 0 | DNS | DNS |
| 2014 | Venäjä SMP Racing | Venäjä Sergey ZlobinVenäjä Anton Ladygin | Oreca 03R-Nissan | LMP2 | 303 | 37. | 12. |

### American Le Mans Series -sarjan tulokset

| Vuosi | Talli | Luokka | Runko | Moottori | 1 | 2 | 3 | 4 | 5 | 6 | 7 | 8 | 9 | 10 | 11 | 12 | Sijoitus | Pisteet |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2003 | Audi Sport UK | LMP900 | Audi R8 | Audi 3.6L Turbo V8 | SEB6 | ATL | SON | TRO | MOS | RDA | LGA | MIA | PET |  |  |  | 28. | 12 |
| 2005 | Risi Competizione | GT1 | Maserati MC12 | Maserati 6.0L V12 | SEB | ATL | MDO | LIM | SON | POR4 | RDA | MOS | PET | LGA |  |  | NC | 0 |
| 2006 | Risi Competizione | GT2 | Ferrari F430GT | Ferrari 4.0L V8 | SEB | REL3 | MDO6 | LIM | MIL1 | POR1 | RDA | MOS | PET | LGA1 |  |  | 7. | 82 |
| 2007 | Risi Competizione | GT2 | Ferrari F430GT | Ferrari 4.0L V8 | SEB1 | STP1 | LBH1 | REL1 | MIL9 | LIM9 | MDO2 | RDA1 | MOS1 | DET1 | PET6 | LGA1 | 1. | 202 |
| 2008 | Risi Competizione | GT2 | Ferrari F430GT | Ferrari 4.0L V8 | SEB12 | STP10 | LBH9 | MIL13 | LIM3 | MDO5 | RDA5 | MOS1 | DET3 | PET1 | LGA2 |  | 4. | 121 |
| 2009 | Risi Competizione | GT2 | Ferrari F430GT | Ferrari 4.0L V8 | SEB1 | STP | LBH | MIL | LIM | MDO | RDA | MOS | PET1 | LGA |  |  | 8. | 60 |
| 2010 | Risi Competizione | GT | Ferrari F430GT | Ferrari 4.0L V8 | SEB | LBH | LGA | MIL | LIM4 | MDO | RDA7 | MOS | PET7 |  |  |  | 20. | 28 |
| 2011 | Risi Competizione | GT | Ferrari 458 Italia GT2 | Ferrari 4.5L V8 | SEB9 | LBH | LIM | MOS | MDO | RDA | BAL | LGA | PET |  |  |  | 25. | 12 |

### F1-kilpailut joissa Salo on ollut mukana FIA:n tuomaristossa

| Vuosi | Kilpailu |
| --- | --- |
| 2012 |
| Euroopan unionin lippu Euroopan Grand Prix 2012 |
| 2013 |
| Bahrain Bahrainin Grand Prix 2013 |
| 2014 |
| Japani Japanin Grand Prix 2014 |
| 2015 |
| Bahrain Bahrainin Grand Prix 2015 |
| Brasilia Brasilian Grand Prix 2015 |
| 2016 |
| Brasilia Brasilian Grand Prix 2016 |
| 2017 |
| Kiina Kiinan Grand Prix 2017 |
| Venäjä Venäjän Grand Prix 2017 |
| Itävalta Itävallan Grand Prix 2017 |
| Belgia Belgian Grand Prix 2017 |
| Yhdysvallat Yhdysvaltain Grand Prix 2017 |
| 2018 |
| Saksa Saksan Grand Prix 2018 |

Lähteet
-------

1. ↑  (cs) ČSFD, 2001View and modify data on Wikidata. Tieto on haettu Wikidatasta.
2. ↑  Mika Salon ura tilastoina MTV3 Urheilu. Viitattu 28.12.2007.
3. ↑  Emma Paulay: Le Mans 24 Hours – Mika Salo’s second career in endurance *LeMans .org*.  28.1.2015. Viitattu 11.3.2019.
4. 1 2 3
5. ↑  Mika Salo MTV3. Viitattu 25.4.2008.
6. 1 2  Mika Salo saa pitää suomalaisen ajolisenssinsä  6.11.1990. Helsingin Sanomat. Viitattu 28.4.2016.
7. ↑  "Ensi vuodeksi formula 1:een" Mika Salo ajaa Japanin formula 3000-sarjassa  20.3.1991. Helsingin Sanomat. Viitattu 28.4.2016.
8. 1 2  24 Hours of Le Mans – Happy Birthday to Mika Salo! *24h-lemans.com*.  30.11.2014. Viitattu 4.1.2023. (englanniksi)
9. ↑  Watkins, Gary: Former F1 driver Mika Salo to race LMP2 car in Le Mans 24 Hours *Autosport.com*.  20.5.2014. Viitattu 9.6.2014. (englanniksi)
10. ↑  Mika Salo jättää F1-selostukset (Arkistoitu – Internet Archive)
11. ↑  Taipale, Juuso: Viaplayn nimekäs F1-tiimi julki – kovia lisäyksiä *iltalehti.fi*.  12.1.2022. Viitattu 12.1.2022.
12. ↑  Virittäjät *Elisa Viihde*. Elisa. Viitattu 28.4.2016.
13. ↑  Jättiyllätys! Mika Salo palaa takaisin kilpa-auton rattiin – ajaa oman poikansa kanssa Japanissa *www.iltalehti.fi*. Viitattu 3.9.2020.
14. ↑  Mika Mika maa *City.fi*.  19.12.1997. Viitattu 4.6.2018.
15. ↑  IS: Mika ja Noriko Salo sittenkin yhdessä – uusivat vihkivalansa *Me Naiset*.  21.3.2015. Viitattu 17.6.2017. [vanhentunut linkki]
16. ↑  Mika Salo puhuu lämpimästi pojastaan – "Olen iloinen, että hän saa tehdä mitä haluaa" *Iltalehti*.  31.5.2017. Viitattu 2.6.2017.
17. ↑  Mika Salo ja Henna-rakas edustivat ensimmäistä kertaa yhdessä – näin pari kertoo ratkaisseensa asumisen kahdessa maassa *Me Naiset*.  5.9.2019. Viitattu 23.9.2019.
18. ↑  Mika ja Noriko Salo hakivat avioeroa – asuneet erillään jo vuosia *www.iltalehti.fi*. Viitattu 2.5.2022.
19. ↑  Hyvä ja halpa Viro *www.iltalehti.fi*. Viitattu 1.3.2013. fi-FI
20. ↑  Thea Ekholm: Mika Salo juhli satavuotiasta Suomea Tallinnassa *Tallinna24*.  10.12.2017. Tallinna.ee.  Arkistoitu 16.2.2018. Viitattu 15.2.2018.
21. ↑  Tässä on Mika Salon Henna-rakas: Edustivat yhdessä F1-varikolla *www.iltalehti.fi*. Viitattu 26.4.2019.
22. ↑  Mika Salo ja Henna-rakas: Ero! *www.iltalehti.fi*. Viitattu 11.2.2021.
23. ↑  Rita Tainola: Mika Salo meni kihloihin! *Ilta-Sanomat*.  20.9.2022. Viitattu 20.9.2022.
24. ↑  Tainola, Rita: Yllätyshäät! Mika Salo, 56, ja Annica-rakas, 39, menivät naimisiin Las Vegasissa *Ilta-Sanomat*.  6.9.2023. Sanoma Media. Viitattu 6.9.2023.
25. ↑  Salo becomes driver steward for Valencia
26. ↑  Salo Australian sijasta tuomarina Bahrainissa
27. ↑  Salo nauttii Suzukasta nyt kisatuomarina
28. ↑
29. ↑  F1-tuomari Mika Salo muistuttaa: Ferrarin protestoinnissa hyvä puoli (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Mika Salo** Wikimedia Commonsissa

* Sitaatteja aiheesta **Mika Salo** Wikisitaateissa
* Mika Salo Circuitin kotisivut (Arkistoitu – Internet Archive)

SuomiSuomalaiset Formula 1 -kuljettajat

* Leo Kinnunen
* Mikko Kozarowitzky
* Keke Rosberg
* Jyrki Järvilehto
* Mika Häkkinen
* Mika Salo
* Kimi Räikkönen
* Nico Rosberg
* Heikki Kovalainen
* Valtteri Bottas